Michael Palin

Michael Edward Palin (født 5. mai 1943 i Sheffield) er en britisk komiker, skuespiller og programleder, kjent som medlem av den britiske komikergruppen Monty Python, i tillegg til sine reisedokumentarer på TV.

Monty Python 

Palin ble først kjent da han var med og skrev TV-serien Do Not Adjust Your Set på slutten av 1960-tallet. Dette var en serie for barn der han, Terry Jones og Terry Gilliam hadde noen surrealistiske sketsjer. De kan betegnes som en forløper til deres neste prosjekt, Monty Python's Flying Circus sammen med John Cleese, Graham Chapman og Eric Idle. I Flying Circus spilte Michael Palin ofte en uvitende, stakkarslig fyr, eller overivrig programleder. Han medvirket også på samtlige av Monty Python-filmene. 

Etter Monty Pythons mest produktive tid spilte han i en lang rekke komedier, som Jabberwocky, Time Bandits, Brazil, En fisk ved navn Wanda og Olme Beist.

De første reisedokumentarene 

Michael Palin har produsert en serie med reiseprogrammer for BBC. Disse har vært vist på norsk fjernsyn av NRK og blitt sendt i beste sendetid, vanligvis på lørdager.

Hans første reisedokumentar var innslag i BBCs serie i 1980 Great Railway Journeys of the World, hvor han på en humoristisk måte mintes sin barndoms hobby; «train spotting», og reiste England rundt med tog. Senere fulgte en tilsvarende serie i 1994‚ der han tok toget Irland rundt.

Siden 1989 har Palin presentert en serie jordomspennende reiseprogrammer for BBC som foruten å ha blitt gjort tilgjengelig på DVD og VHS, har blitt vist på en rekke fjernsynsstasjoner både i og utenfor Europa.

De store reisedokumentarene 

 1989: Jorden rundt på 80 dager med Michael Palin («Michael Palin Around the World in 80 Days»). Den gjenskapte så langt som mulig Jules Vernes historie (dog uten bruk av ballong over Alpene)
 1991: Fra pol til pol med Michal Palin («Pole to Pole with Michael Palin»). En reise fra Nordpolen til Sydpolen, hvor han så langt som praktisk mulig fulgte den 30. lengdegrad over land, dvs. gjennom Europa og Afrika.
 1996/97: Stillehavet rundt med Michael Palin («Full Circle with Michael Palin»). Her reiste han rundt Stillehavet, en reise på 80 000 kilometer som startet i Beringstredet. Han reiste mot klokken og ferden tok ham gjennom Asia, Oseania og Amerika.
 1999: Michael Palin i Hemmingways fotspor («Michael Palins Hemingway Adventure») hvor han saumfarte Ernest Hemingways reiser gjennom USA, Europa, Afrika, og  Karibien
 2001: Gjennom Sahara med Michael Palin («Sahara with Michael Palin»). En reise gjennom verdens største ørken.
 2003: Gjennom Himalaya med Michael Palin («Himalaya with Michael Palin»). En reise gjennom Himalaya.
 2007: Michael Palins nye Europa («Michael Palin's New Europe»). En reise gjennom Øst-Europa.

Utmerkelser 
I 2000 ble han utnevnt til kommandør av Order of the British Empire. I 2018 ble han utnevnt til kommandørridder (KCMG) av Sankt Mikaels og Sankt Georgs orden for sin innsats for reise, kultur og geografi. Han ble dermed opphøyet i ridderstanden og fikk rett til å føre tiltaleformen sir foran sitt navn.

Referanser

Eksterne lenker 
 
 Palins nye Europa
  
 
 

Engelske skuespillere
Engelske komikere
Britiske TV-personligheter
Order of the British Empire (CBE)
Monty Python
Engelske forfattere av reiseskildringer
Engelske forfattere
Personer fra Sheffield